DA-raadslede in Tshwane ‘bedrieglik’ – ANCFoto: Demokratiese Alliansie/Facebook Die DA het gerugte ontken dat twee van die party se raadslede in die Tshwane-metroraad nie langer binne die munisipale grense van die stad woon en dus nie langer die DA in die raad kan verteenwoordig nie. Dit volg nadat die ANC-koukus in die stad ŉ verklaring uitgereik het waarin dié party sê hy het bewyse dat raadslede Ernst Botha en Johan Welmans nie langer in Tshwane, of selfs in Gauteng woon nie. Daarom is dié raadslede “onwettig” en “bedrieglik”, sê die ANC. Die ANC sê hy het bewyse dat Botha na Nieu-Seeland geëmigreer het en geruime tyd reeds van daar af werk. Die party beweer Welmans het sy huis in Tshwane verkoop en reeds by die Vryheidsfront Plus aangesluit. Laasgenoemde bewering is ten sterkste deur die leier van die VF Plus, dr. Pieter Groenewald, ontken. Volgens die verkiesingswet moet wyksraadslede binne die grense van die munisipaliteit woon waarin hulle verkies is. Daar word ook van wyksraadslede verwag om gereeld vergaderings in hul wyke te hou en direk met inwoners te skakel. Die DA het wel Dinsdagmiddag laat aan Maroela Media gesê dat Botha bedank het. (Argieffoto) Die ANC beweer dat Botha ŉ Nieu-Seelandse e-pos-adres gebruik om die virtuele raadsvergaderings in Tshwane by te woon. Die party het glo ook bewyse dat hy geëmigreer het. Botha kon nie betyds vir kommentaar bereik word nie, maar die DA se hoofsweep in Tshwane, Christo van den Heever, het aan Maroela Media bevestig dat hy intussen as raadslid bedank het. Welmans het uit Riebeek-Kasteel aan Maroela Media gesê dat hy tans mediese behandeling vir nierversaking ontvang en deur ŉ familielid, wat ŉ mediese dokter in die Wes-Kaap is, behandel word. Van den Heever sê Botha en Welmans is met goedgekeurde verlof tot aan die einde van Februarie en het tydens hul verlof steeds al hul raadsverantwoordelikhede nagekom, aangesien raadsvergaderings weens Covid-19 virtueel plaasvind. Van den Heever sê die ANC het in Januarie vier raadslede verloor wat weens Covid-19 gesterf het. Nog twee is verlede jaar dood. Vyf van die ses ANC-vakatures is vir wyksraadslede wat beteken dat tussenverkiesings binne vyf wyke gehou moet word. “Die ANC het dus slegs 84 raadslede terwyl die DA van 1 Maart 90 sal hê, nadat twee raadslede verlede jaar [en Botha vanjaar] bedank het.” Die DA het dus steeds, volgens Van den Heever, ŉ meerderheidsverteenwoordiging in die raad. Die ANC se leier in die raad, dr. Kgosi Maepa, sê Botha en Welmans tree onwettig op en dat dit ŉ kriminele oortreding is dat albei tot dusver salarisse ontvang het. Die party beplan om môre (Woensdag) kriminele klagte teen die twee raadslede, sowel as teen die DA se hoofsweep, Christo van den Heever, en die speaker, Katlego Mathebe, in te dien. “Van den Heever het die raad moedswillig mislei deur voor te gee dat die twee nie uit hul wonings getrek het nie,” sê Maepa.